
 
   [image: cover]
 


STEPHANIE LAURENS

Paradisets dal

OVERSATT AV Sunniva Aanonsen Sandsgaard

EN CYNSTER-HISTORIE


Persongalleri

I Glasgow:




	Carrick, Thomas :
	helt, nevø av Manachan Carrick



	Hemmings, Quentin:
	Thomas’ onkel på morssiden



	Hemmings, Winifred:
	Quentins hustru,Thomas’inngiftede tante



	Hemmings, Humphrey
	Quentins sønn, Thomas’ fetter



	Andrea
	Humphreys utkårede



	Anglesey, Lady 
	en «grande dame» i Glasgows selskapsliv



	Crawley, Lady Janet
	en ung dame i Glasgows selskapsliv



	Vilbray, miss
	en ung dame i Glasgows selskapsliv



	Mack, miss
	en ung dame i Glasgows selskapsliv



	Manning, mrs 
	resepsjonist for Carrick Foretagende



	Dobson 
	kontorist hos Carrick Foretagende







På Carrick gods:




	Carrick, Manachan,

Lord Carrick, The Carrick
	overhode for Carrick-klanen



	Carrick, Niall (avdød)
	Manachans bror, Thomas’ far



	Carrick, Katherine (avdød)
	Nialls hustru, Thomas’ mor



	Carrick, Nigel
	Manachans eldste sønn, klanens fremtidige lord og overhode for klanen



	Carrick, Nolan
	Manachans andre sønn



	Carrick, Niniver
	Manachans tredje barn og eneste datter



	Carrick, Norris
	Manachans fjerde barn og yngste sønn



	Ferguson
	butler



	Kennedy, mrs 
	husholderske



	Edgar
	Manachans kammertjener



	Gwen
	kokke



	Burns, Joy
	klanens legekvinne



	Burns, Faith
	første tjenestepike



	Sean
	første stallkar



	Mitch
	stallkar



	Fred
	stallkar



	Watts, Alice
	lærling til legekvinnen



	Edge, mrs
	tidligere legekvinne for klanen







På Carricks eiendom:




	Bradshaw
	bonde



	Bradshaw, mrs
	Bradshaws hustru



	Forrester
	bonde og skogbruker,

slektning av Bradshaw



	Forrester, mrs
	Forresters hustru



	Egan
	pensjonert bonde som bor på eiendommen



	Watts-familien
	klanfamilie, inkludert jordmor







På Casphairn gods:




	Cynster, Lord Richard 
	Lucillas far



	Cynster, Catriona, Lady Cynster, Fruen av dalen
	Lucillas mor



	Cynster, Lucilla
	heltinne, tvillingsøster av Marcus



	Cynster, Marcus
	Lucillas tvillingbror



	Cynster, Annabelle
	Lucillas yngre søster



	Cynster, Calvin
	Lucillas yngre bror



	Cynster, Carter
	Lucillas yngste bror



	Algaria (avdød)
	Catrionas og Lucillas mentor, slektning av Manachan



	Polby
	butler



	Broome, mrs
	husholderske



	Agnes
	Lucillas lærling



	Matilda
	Lucillas lærling



	Jenks
	første stallkar



	Gatehouse, mr
	sauebonde







Gjester i bryllupet inkluderer:




	Cynster, Helena, enkehertuginne av St Ives
	Lucillas bestemor på farssiden



	Cynster, Lord Sebastian, markien av Earith
	Lucillas fetter *



	Cynster, Lord Michael
	Lucillas fetter *



	Cynster, Christopher
	Lucillas fetter *



	Cynster, Prudence
	Lucillas kusine *



	Rawlings, Antonia
	Lucillas venninne fra lang tid tilbake



	Cynster, Persephone
	Lucillas kusine *







fetter og kusine * = brukes i vid forstand; fedrene deres er søskenbarn


KAPITTEL 1

April 1848, Glasgow

 

God morgen, mr Carrick.»

Thomas så opp etter å ha foldet sammen paraplyen sin, og han smilte til mrs Manning, den middelaldrende resepsjonisten som satt bak skrivebordet sitt på den ene siden i foajeen til Carrick Foretagendes kontor.

Mrs Manning holdt frem en myndig hånd. «La meg ta den for deg, sir.»

Da døren til trappen svingte igjen bak ham, ruslet Thomas bort og rakte henne lydig paraplyen sin.

Mrs Mannings tynne lepper krummet seg til et anerkjennende lite smil da hun tok den imot. Til tross for den strenge fasaden var hun svak for Thomas. Bedriftens kontorer fylte den fremre delen av annen etasje i en bygning i Trongate, ikke langt fra byens travle sentrum, og den fyldige enken hersket over sitt rike med fast, men vennlig hånd.

«Du har ingen avtalte møter i formiddag, mr Carrick – bare forhandlingene med Colliers sent i ettermiddag.» Mrs Manning så gjennom rommet. «Og det har ikke kommet inn noe i dag som faller på deg.»

Tvers overfor resepsjonistens skrivebord stod det en lang og polert disk langs veggen, og det var en posthylle på veggen over. Foran disken holdt Dobson, kontoristen, stillferdig på med å sortere brev og leveranser. Han var en forhenværende soldat og en mann av få ord, og han nikket bare bekreftende da Thomas så i hans retning.

Thomas snudde seg tilbake mot mrs Manning og mumlet: «I så fall benytter jeg anledningen til å gå over den siste månedens regnskap.»

«Du finner det på skatollet bak skrivebordet ditt, sir.»

Foajeen hadde trepaneler av den fineste eik. Døren som Thomas nettopp hadde kommet gjennom, hadde glasspaneler og bar selskapets navn og logo – konturene av et dampskip oppå en firkantet kasse – i en utsøkt, snirklete og forgyllet strek. Runde lampeskjermer av marmorert glass hang i tunge lenker av  hamret metall fra taket, og lampenes gasslys fylte rommet med en jevn glød. Stemningen uttrykte behersket velstand – av det slaget som var så sikker og selvsagt at ingen tenkte på å gjøre noe poeng ut av det.

Men det var ikke gamle penger bak Carrick Foretagende. Thomas’ avdøde far, Niall, hadde etablert forretningen med import og eksport for trettifem år siden. Som andre sønn uten arv hadde Niall måttet klare seg selv i verden.

Niall hadde fått selskap av svogeren, Quentin Hemmings. Selv om Thomas’ far hadde vært død i mange år, var Quentin fremdeles i høyeste grad en del av den daglige driften av Carrick Foretagende.

Da Thomas gikk mot den åpne døren inn til de indre kontorene, dukket Quentin opp og fylte døråpningen. Han hadde blikket rettet mot en bunke papirer som han holdt i hånden.

Quentin var nesten like høy som Thomas, og han så ut som en gentleman med en betydelig formue, en mann som definitivt var tilfreds med sin situasjon uten å gjøre noe nummer av det. Giftermål, familie og forretningene hadde behandlet Quentin godt. Det brune håret hans var kanskje blitt noe tynnere, men ansiktet og skikkelsen hans tilhørte fremdeles en mann i full vigør som var aktiv på alle livets områder.

Quentin ante at noe stod i veien for ham, og han kikket opp. Ansiktet hans lyste opp da han så at det var Thomas. «Er det deg, Thomas, gutten min. God morgen.» Quentin viste frem papirene som han holdt. «Kontraktene med Bermuda Sukkerkompani.» Quentins nøttebrune øyne fikk et skarpt uttrykk. «Det er bare én ting …»

Femten minutter senere var de enige om at Quentin skulle søke ytterligere forsikringer om leveringsdatoene fra Bermuda Sukker. Thomas gikk omsider gjennom døren og fulgte den smale korridoren. Det lå kontorer ut mot gaten, og på den andre siden av korridoren lå det lagerrom. I enden av korridoren førte en ærverdig dør inn til et stort hjørnekontor – det var Thomas’. Quentins kontor lå i den andre enden av korridoren og opptok det andre hjørnet av bygningen.

Thomas var fem steg fra døren sin da en annen høy gentleman kom ut fra kontoret ved siden av med dokumenter i hånden. Det var Thomas’ fetter, Humphrey, Quentins eneste sønn. Han kikket opp, så Thomas og stanset med et smil om munnen.

Da Thomas stoppet ved siden av ham og bare hevet øyebrynet, ble Humphreys smil skøyeraktig. «Du kommer til å bli nødt til å velge mellom Glasgows fineste damer, og det snart, ellers bryter det ut en feminin krig. Og når det gjelder fiendtligheter, er damer mer oppfinnsomme enn Napoleon noen gang var. Blodet vil flyte på gulvene i ballsalen – i det minste i overført betydning. Sann mine ord, mann!»

Thomas lo. «Hvor har du hørt det? Eller burde jeg si fra hvem?»

«Gamle lady Anglesey. Hun fanget meg og fylte ørene mine med en tale om deg og dine vekslende interesser. Heldigvis», fortsatte Humphrey, «klamret jeg meg til Andreas arm, og hun opptrådte som mitt skjold, men jeg ble likevel utnevnt til budbringer.» Andrea var Humphreys utkårede, selv om de formelt sett ikke var forlovet ennå.

Sammen med Humphrey hadde Thomas fulgt Quentin og hans hustru, Winifred, til et fint kveldsselskap kvelden før. Thomas ble betraktet som en av de mest ettertraktede ungkarene i Glasgow og var dermed et mål for selvutnevnte ekteskapsmeglere, og enda mer for ivrige unge damer som ble tiltrukket like mye av utseendet og personligheten som av rikdommen hans.

Thomas sukket. «Jeg blir vel nødt til å velge før eller senere, men jeg håper stadig at jeg skal møte en som Andrea.» En som klarte å holde på interessen hans og oppmerksomheten hans. En som han følte et ekte fellesskap med.

«Ja, det var det, da.» Humphrey smilte fortsatt da han klappet Thomas på skulderen. «Vi kan ikke alle ha gudene på vår side.»

Thomas lo. Han så på dokumentene som Humphrey holdt.

Humphrey viftet med dem. «Rosewood er på vei mot Bristol.» Han hørtes oppspilt ut. «Jeg tror at jeg kan overbevise selskapet om at Glasgow er et bedre mål.»

«Det ville utgjøre et viktig tillegg til mahognien som vi får inn.» Thomas nikket. «Fortell meg hvordan det går og om du lykkes.»

«Å, det skal jeg nok. Du kommer definitivt til å få høre det.» Humphrey viftet med papirene igjen og strenet nedover korridoren, utvilsomt på vei for å konferere med en av meglerne deres om hvordan de best kunne vinne – for ikke å si stjele – avtalen fra forretningsmennene i Bristol.

Thomas gikk inn på kontoret sitt. Han tok av seg ytterfrakken og hengte den på stumtjeneren bak døren, så lukket han døren og gikk bort til skrivebordet sitt. Han gikk ikke umiddelbart rundt det og satte seg i stolen sin, men i stedet stanset han opp foran det. Han strøk fingertuppene lett over bordets glatte overflate og kikket ut av hjørnevinduet. Den travle Trongate strakte seg foran ham. Gaten var full av vogner og fotgjengere som skulle hit og dit. Gjennom ruten hørte han rop fra vognførere og pisker som smalt. Fra venstre, gjennom en åpning mellom to bygninger, gjenspeilet flyktige solstråler seg i det tinnfargede vannet i elven Clyde, og glimtet fanget oppmerksomheten hans.

Dette kontoret, dette stedet – Thomas hadde valgt å gjøre det til midtpunktet i livet sitt. Han hadde til hensikt å skape seg et interessant liv rundt stillingen som deleier av Carrick Foretagende, og det neste steget på veien mot målet var å velge en passende hustru. Den rette typen kone for en gentleman av det slaget som han hadde planer om å bli – en sentral støttespiller i den velstående forretningsverdenen med en lojal hustru på armen, med barn som gikk ved de rette skolene, og et hus i det beste nabolaget. Kanskje en jakthytte i høylandet. Han så det hele ganske klart for seg.

Bortsett fra én ting. Den første tingen.

Uansett hvor mange unge damer av god familie, med akseptabelt utseende – eller til og med bedre enn det – og ulastelige sosiale forbindelser som hans tante sendte hans vei, så klarte han simpelthen ikke å se på noen av dem som en kvinne for ham.

Ikke så lenge Lucilla Cynster stod så levende og ekte for ham i tankene.

Det hadde vært hans eget valg at han ikke hadde sett henne på over to år. Han hadde håpet at det uforklarlige grepet som hun tilsynelatende hadde på ham, kom til å svekkes om det ikke fikk næring. Hvis øynene hans ikke så henne, hvis han ikke hørte stemmen hennes, hvis bevisstheten hans ikke ble egget, hvis ikke sansene ble pirret av hennes nærvær. Men det hadde ikke blitt svekket.

Han trengte ikke engang å lukke øynene for å se henne for seg, med de skrå, smaragdgrønne øynene i det delikate ansiktet omgitt av ildrødt hår. Fargen på øynene hennes, de lyserosa leppene og det ildrøde håret virket enda mer intenst fargerike mot den plettfrie elfenbenshuden hennes.

Alle andre unge damer som han så, bleknet i sammenligning. De var uinteressante. Fargeløse.

Og ikke bare av utseende. Lucilla var en livlig personlighet og sjel, og etter Thomas’ oppfatning gjorde det henne unik.

Fantastisk. Fascinerende.

Han var tiltrukket av henne, og hun fanget oppmerksomheten hans og pirret sansene hans på en måte som var hinsides fornuft. I alle fall hans fornuft.

Dette var et utmerket eksempel. Her stod han og tenkte på henne når det definitivt var det siste han ønsket eller hadde bruk for å gjøre.

Han ristet bryskt på hodet og skjøv til side tankene og synet av Lucilla fra hodet. Han gikk rundt bordet og satte seg i den behagelige skinnstolen. Dersom det var nytteløst å forsøke å tenke på hvilken ung dame som kunne bli en egnet hustru, så kunne han i det minste fokusere på arbeidet. Det var det ene stedet der tankene på Lucilla sjelden presset seg frem.

Han tilbrakte de neste timene med å gå gjennom selskapets handel den siste måneden. Alt gikk helt utmerket. I tillegg til virksomheten i havnen blomstret handelen, og selskapet hadde gode utsikter til å høste fruktene av det som hans avdøde far og Quentin hadde sådd. Selv om Quentin fremdeles i høyeste grad var aktiv i bedriften, så Thomas og Humphrey på seg selv som dem som skulle føre firmaet inn i fremtiden, noe Quentin åpent oppmuntret dem til.

Forretningene gikk bra. Det var spennende tider.

Det banket på døren, og han kikket opp. «Kom inn.»

Døren ble åpnet, og Dobson kom inn med en liten bunke med brev i hånden. «Posten, sir. Den kom nettopp nå.»

«Takk skal du ha, Dobson.» Thomas la ned pennen, lente seg tilbake i stolen og strakte armene over hodet.

Dobson la brevene på brettet på hjørnet av Thomas’ skrivebord, og med et kort nikk trakk han seg tilbake og lukket døren etter seg.

Thomas senket armene, slappet av et øyeblikk, så satte han seg opp og strakte seg etter brevene. Det var fem av dem. Han bladde gjennom dem og så tre brev fra selskapets bank, med opplysninger om betalinger som var utført. En tykk konvolutt var fra en skipskaptein som Thomas kjente. Han rapporterte nå og da om prospekter i fjerntliggende havner som han tenkte at Carrick Foretagende kunne være interesserte i å skaffe seg. Med det brevet i hånden strakte Thomas seg etter brevkniven da blikket hans falt på det siste brevet i bunken.

Den enkle konvolutten var adressert til mr Thomas Carrick, med tykke streker under «Carrick». I hjørnet tvers overfor frimerket stod det skriblet: Bradshaw, Carrick.

Thomas la til side kapteinens brev og tok opp det fra Bradshaw og myste mot stempelet.

Casphairn. 

Thomas rynket pannen. Han tok opp brevkniven og åpnet konvolutten. Det lå to ark inni. Han tok dem ut, glattet sidene og så lente han seg tilbake i stolen og leste.

Og ble stadig mer forundret.

Brevet var fra Bradshaw, en bonde på Carrick-eiendommen. Thomas’ onkel på farssiden var Manachan Carrick – selveste Carrick sjøl, klanens overhode. Thomas var født på Carrick herregård, på eiendommen, selv om det hadde vært et slags uhell, et skjebnens lune. Han hadde tilbrakt flere somre der sammen med foreldrene sine da de ennå var i live. Etter at de døde da Thomas var ti år gammel, hadde han tilbrakt et helt år på herregården, omgitt og støttet av klanen. Han stod i stor gjeld til Manachan og klanen for det året, men etter som tiden gikk og han hadde vendt tilbake til et mer vanlig gutteliv, hadde Manachan og Quentin, som begge var vergene hans, besluttet at det var best for Thomas om han gikk på skole i Glasgow og bodde hos Quentin og Winifred og barna deres. Og det hadde han gjort.

Thomas hadde fortsatt besøkt Carrick-familien hver sommer og tilbrakt alt fra et par uker til et par måneder sammen med Manachans fire barn og andre barn i klanen, men først og fremst med Manachan selv.

Thomas hadde hatt – og hadde fortsatt – et nærere forhold til Manachan enn til Quentin, som han så hver dag. Selv da han var mye yngre, hadde Thomas intuitivt forstått at Manachan og Niall hadde stått hverandre nær, og da Niall døde, hadde Manachan overført den nærheten, det båndet, til Thomas, Nialls eneste barn.

Quentin, Winifred og Humphrey var Thomas’ familie i Glasgow, men Manachan var den familien som stod ham nærest. Thomas forstod Manachan, og Manachan forstod ham, og den forståelsen hadde sitt opphav i noe dypt i dem begge.

Det var nettopp den forståelsen som gjorde Bradshaws brev så vanskelig å begripe.

Ikke detaljene – de var enkle nok. Thomas kunne se for seg den røslige karen som hadde skrevet brevet. Han hadde møtt ham nå og da opp gjennom årene. Han skrev at til tross for at de nå var kommet langt ut i såtiden, så hadde fortsatt ingen av bøndene på eiendommen fått såkorn.

Thomas rynket pannen og stirret gjennom rommet uten egentlig å se noe. Han omstilte seg fra å tenke på skipsavganger og årstidenes følger for transport til å grave i minner om hvordan årstidenes gang påvirket jordbruket på eiendommen. Carrick-eiendommen lå i det vestre lavlandet, i Galloway og Dumfries. Det måtte da allerede være sent å så?

Thomas fokuserte på brevet igjen og leste på nytt Bradshaws bønn om at han – Thomas – skulle henvende seg til Manachan i spørsmålet om levering av såkorn.

«Hvorfor kan ikke Bradshaw snakke med Manachan selv?»

Det var det Thomas ikke kunne forstå. Hvis det fantes problemer på eiendommen, så var det Manachan, som klanens lord og overhode, man henvendte seg til. Slik hadde det alltid vært, og Thomas hadde aldri hørt om at noen i klanen nølte det minste med å henvende seg til onkelen hans. Selv om Manachan hadde et skremmende rykte utenfor klanen, var han avholdt, og elsket, innad i klanen. Kanskje var han en sta, gammel gubbe iblant, men han var deres, og Thomas visste med sikkerhet at Manachan hadde tjent klanen trofast, og han hadde aldri noensinne sviktet dem.

Manachan kom til å kjempe for klanen så lenge det var liv i ham.

Det var lordens rolle, og den var Manachan født inn i. Det var det grunnleggende prinsippet som han hadde bygd hele sitt liv på.

Riktig nok var Manachan blitt noe svekket, og det siste året hadde han latt sin eldste sønn, Nigel, overta noe av den daglige driften av eiendommen. Men Thomas kunne ikke forestille seg at Manachan ikke holdt et vaktsomt øye med ting, og holdt seg oppdatert på hva som foregikk i klanen.

Thomas hadde hørt om forandringen i driftsledelsen via brev, flere fra Manachan, men når Thomas nå tenkte over det, var det ikke kommet noen brev de siste månedene. Et kort brev hadde kommet fra advokaten deres, og ett fra Nigel selv. Det hadde også kommet en melding fra Nolan, Manachans andre sønn, og en fra Niniver, Manachans eneste datter, som spurte om når Thomas planla å komme på besøk neste gang. Ingen av brevene hadde beskrevet forandringene i detalj, men simpelthen antydet dem.

Thomas hadde ikke besøkt Carrick-godset de siste to årene – de årene da han hadde forsøkt, men mislyktes, med å styre livet sitt fremover – av den enkle grunn at Lucilla Cynster bodde på Casphairn-godset i Casphairn-dalen, som i sør grenset til Carricks eiendom.

Helt siden sin femtende fødselsdag hadde han når han var på besøk, alltid på den eller den andre måten støtt på Lucilla. Iblant hadde han bare sett henne. Andre ganger hadde han snakket med henne. Han kom aldri til å glemme den julaftenen de hadde tilbrakt sammen, værfast på grunn av en vinterstorm i en bitte liten hytte på en husmannsplass.

Forrige gang han var på Carrick-godset, hadde de møttes på det lokale jaktballet og hadde pratet og danset vals. Og han kom visst aldri til å glemme den opplevelsen heller.

I et forsøk på å gå videre på den livsveien han hadde valgt, hadde han forsøkt å drive vekk minnene om Lucilla ved å unngå henne, og det hadde betydd å unngå Carrick-godset.

Bradshaws brev antydet at det var noe på eiendommen som ikke var helt slik Thomas hadde trodd. Men var det et faktum, eller var det Bradshaws tolkning? Eller var det Thomas’ tolkning av Bradshaws tolkning?

Thomas skar en grimase. Han så gjennom brevet en siste gang, så slengte han fra seg arkene på bordet foran seg. Han stirret på dem, og han var klar over det tykke brevet fra skipskapteinen som ventet på at han skulle åpne det og lese om hvilke spennende muligheter som Den nye verden kunne tilby Carrick Foretagende …

Brått skjøv han seg bort fra skrivebordet og reiste seg.

Når det kom til stykket, gikk klanen foran selskapet.

Han trakk på seg ytterfrakken, så kastet han et blikk ut gjennom vinduet. Vinden hadde økt i styrke. Han tok på seg hatten som han hadde latt henge på stumtjeneren den siste uken, og han forlot kontoret sitt.

I resepsjonen var ikke mrs Manning bak skrivebordet sitt. Hun tok utvilsomt notater for Quentin eller Humphrey. Dobson var ved disken. Da han så opp, møtte Thomas blikket hans.

«Jeg tar en spasertur.» Den flotte klokken på veggen over hyllene viste at klokken snart var tolv. «Jeg spiser nok lunsj mens jeg er ute. Vær så snill å fortelle mrs Manning at jeg er tilbake i god tid til møtet med Colliers.»

Dobson nikket. «Aye, sir.»

Thomas skjøv opp ytterdøren og gikk raskt ned trappen og trådte ut i den travle Trongate. Han lot føttene lede ham dit de ville – han kjente byen så godt at han ikke trengte å tenke over hvor han skulle gå. Han tenkte bare på hva han trengte.

Akkurat nå trengte han å være utendørs. Han trengte luft og en viss ro der han kunne vurdere muligheter og veie sine valg. Nede ved elven, på Low Green ovenfor Clydes elvebredder, virket som et egnet sted for den delen av hjernen som styrte føttene hans. Han strenet nedover Trongate, gikk til høyre inn på Saltmarket og fulgte fortauet sørover mot den stålgrå elven.

I tankene funderte han allerede over de mulige konsekvensene av Bradshaws påstander – påstander som ikke var blitt sagt med rene ord – og han var bare vagt klar over folk rundt ham mens han gikk hurtig nedover gaten.

Men en stemme nådde gjennom grublingen hans og rykket ham tilbake til øyeblikket.

«Jeg vet ikke. Det er jo brunt. Hvorfor er alle brune i år?»

Thomas stanset så brått at budet som gikk bak ham, braste inn i ham.

Gutten spratt tilbake, dukket og mumlet en unnskyldning, før han pilte rundt Thomas og fortsatte.

Thomas enset det knapt. Blikket hans fokuserte kun på to menn som stod foran det brede vinduet i en forretning med herreklær. De diskuterte hattene som var utstilt bak ruten.

Thomas blunket, så smilte han. «Nigel. Nolan.»

De to snudde seg og så overrasket på ham.

Thomas krysset fortauet og strakte frem hånden. «Hyggelig å se dere, begge to. Hva bringer dere til Glasgow?»

Ikke at han brydde seg om det. Uansett hva som hadde brakt dem dit, var de to svaret på hans ikke-helt-ferdig-formulerte bønn. Av dem kunne han få vite hva som lå bak Bradshaws brev uten å reise til Carrick gods.

Nigel – den eldste, så vidt høyere enn Nolan, men lavere enn Thomas – så tomt på ham et halvt sekund, så smilte han. «Thomas!» Han grep Thomas’ fremstrakte hånd. «Det er godt å se deg!»

«Det er det.» Nolan – lyshåret, mens Nigel var brunhåret, med blå øyne, mens Nigel hadde brune – tok Thomas i hånden så fort Nigel hadde sluppet den. «Vi ville ikke forstyrre deg på kontoret, og det er så mye å gjøre her.» Nolan slo ut med hendene. «Alltid noe å fylle tiden med.»

«Hvor lenge har dere vært her?» spurte Thomas.

«Bare en dag sånn omtrent», svarte Nolan.

Thomas ønsket å diskutere Bradshaws brev, men den åpne gaten var ikke det rette stedet. Han stakk hendene ned i lommene på ytterfrakken og spurte: «Har dere spist ennå?»

Nigel ristet på hodet. «Vi hadde ikke kommet så langt.»

Nolan dro frem et imponerende ur som Thomas ikke hadde sett før. Nolan så ned på urskiven. «Tolv allerede – jeg var ikke klar over det.»

«Hvis dere ikke har planer», sa Thomas, «så la meg ta dere med til lunsj i klubben min.» Han nikket med hodet i den retningen han var kommet fra. «The Prescott i Princes Street. Det er ikke langt.»

Brødrene så på hverandre, så snudde begge seg smilende mot Thomas. «Et utmerket forslag», sa Nigel.

Nolan nikket. «Det gir oss sjansen til å bli oppdatert på hvordan det går med deg. Pappa spør alltid, og han vil bli glad for å få vite det.»

*

Det gir oss sjansen til å bli oppdatert på hvordan det går med deg.

Prescott-klubben var Glasgows ypperste klubb for gentlemen, sofistikert og dempet elegant.

I de neste to timene som ble tilbrakt i klubbens innerste gemakker, i den praktfulle spisesalen og senere i et hjørne av røykerommet, oppdaget Thomas at Nolans ord hadde vært mer et høflig svar enn en plan.

Når det kom til stykket, var de to interessert i lite annet enn seg selv, og den lille interessen de viet til andre ting, gjaldt hovedsakelig hvilke underholdningsmuligheter som kunne appellere til deres nytelsessyke sjeler.

Thomas hadde glemt hvorfor det var selskapet av disse to – selv om de var menn og nærest ham i alder av Manachans fire barn – som gikk ham så skrekkelig på nervene.

Nigel og Nolan minnet ham snart på det.

Selv om det bare var tretten måneder mellom Thomas og Nigel, og tretten måneder mellom Nigel og Nolan, fikk de alltid Thomas til å føle seg som, om ikke en far, så i alle fall en onkel. De fremstod alltid som ti år yngre enn ham. At de for tiden fokuserte på hester, hesteveddeløp og lettsindige kvinner, var mer typisk for unge menn rundt tjue år eller der omkring, ikke for veloppdragne gentlemen i slutten av tjueårene.

Det var snakk om grader av interesse, måtte Thomas innrømme. De fleste av vennene hans satte pris på fine hester, men det var ikke det temaet som dominerte samtalene deres. De fleste gentlemen på deres alder hadde en sosial interesse i kongenes idrettsgren, men få var særlig opptatt av veddeløpene, og slett ikke de mer tvilsomme stedene der man kunne satse på løpene, og som Nigel og Nolan virket så velkjente med. Når det gjaldt kvinner, var det en markant forskjell på Thomas’ sosialt aksepterte møter med sosietetens matroner som kjedet seg, og Nigel og Nolans utskeielser i de lokale bordellene.

Thomas var glad for at det ikke var mange mennesker i klubben til lunsjtid på en ukedag, og han ventet til fetternes lange og ganske skrytende utlegninger var over. Til slutt fant han det rette øyeblikket til å si: «Jeg forstår ut ifra brevene dine» – Thomas så på Nigel – «at du har overtatt oppsynet med eiendommen til en viss grad.» Nigel nikket og svarte på spørsmålet: «Den gamle er blitt svak – for svak til å ri rundt på eiendommen.»

«Han er ikke syk», innskjøt Nolan. Han puttet enda en kandisert valnøtt i munnen og trakk på skuldrene. «Bare gammel.»

«Nettopp.» Nigel så ned på bordet mellom dem. «Det ble for mye for ham, så han bad meg om å hjelpe til – om å overta administrasjonen av det hele. Se til bøndene, den slags. Så det har jeg gjort.»

Når han ikke var ute og moret seg, virket det som. Thomas svelget de ordene og sa mildt: «Jeg har hørt at det var visse problemer med leveringen av såkorn i år – at det ennå ikke er sådd.»

Nigel stønnet oppgitt og vinket bort kommentaren. «Alt under kontroll. Satser på et annet system. Det kommer til å fungere bedre for klanen til slutt. De innser det bare ikke ennå.»

Thomas lurte på hvordan det var mulig at det å la være å så skulle gi en bedre avling.

Før han kunne spørre om mer, snudde Nolan seg mot ham. «Hvorfor spør du om det?» Da Thomas møtte Nolans blå blikk, hevet Nolan de lyse øyebrynene. «Jeg var ikke klar over at du fulgte så nøye med på eiendommen, fetter.»

Thomas vurderte raskt sine valg, men han så ingen grunn til å svare unnvikende, og kanskje det var best at Nigel fikk vite at de lokale bøndene var urolige. Alle bøndene på eiendommen tilhørte klanen. Thomas snudde seg mot Nolan og svarte ham. «Jeg gjør ikke det.» Han så på Nigel. «En av bøndene skrev til meg og nevnte saken som et problem.» Thomas så ingen grunn til å nevne Bradshaws navn eller at mannen hadde bedt om at Thomas snakket med Manachan selv.

Nå når han hadde hørt om fetternes siste bedrifter og fått en oppfatning av deres interesse for eiendommen, lurte Thomas på om Nigel virkelig gjorde det så godt som han utvilsomt gjerne ville tro. Manachans sko var store – veldig store.

Nigel ble sittende stille og gruble på Thomas’ ord, som om han fordøyde lite velkomne nyheter. Men til slutt nikket han langsomt. «Jeg innså ikke at de mislikte det. Du kan overlate saken til meg – jeg skal ta meg av det.»

Thomas nølte, men så sa han: «Det kan hende at alt som trengs er en forklaring av den nye strategien din.» Hva nå den måtte bestå av.

«Vi drar tilbake i kveld.» Nolan tømte glasset sitt, satte det ned og lente seg fremover i stolen. Over det lave bordet møtte han Nigels blikk. «Det er best vi kommer oss videre.» Nolan kikket på Thomas og smilte. «Og lar deg gå tilbake til skrivebordet ditt, fetter.»

Nigel nikket og tømte sitt glass. Thomas gjorde det samme og reiste seg samtidig med fetterne.

Sammen gikk de tre ut av klubben. De stanset på trappen for å ta hverandre i hånden og tok farvel, med et litt anstrengt forsøk på familiær vennlighet.

Så spaserte Nigel og Nolan av sted til stallen der de hadde satt karjolen sin, og Thomas gikk tilbake mot det yrende livet i Trongate.

*

Thomas sank ned i stolen bak skrivebordet. De to sidene i Bradshaws brev lå fortsatt på bordet foran ham. Han så på dem et øyeblikk, og så tok han opp arkene, brettet dem sammen og la dem i den nederste skuffen til venstre, der han oppbevarte all korrespondanse som gjaldt eiendommen. Da han lukket skuffen, dukket spørsmålet om hva fetterne hadde gjort i Glasgow opp på nytt. Han hadde spurt, men de hadde egentlig ikke svart, i alle fall ikke konkret. De hadde fortalt i det vide og det brede om alt det festlige de hadde gjort, noe var kanskje virkelig, og noe var ganske sikkert oppdiktet. Men de hadde ikke sagt noe om hva som førte dem dit. Thomas visste at klanens midler aldri ville være nok til å dekke den utsvevende livsstilen som fetterne hadde beskrevet. Han hadde tatt fortellingene deres med en meget stor klype salt. Enten hadde de overdrevet eller diktet. Kanskje begge deler.

Men likevel måtte de ha hatt en eller grunn til å dra til Glasgow. Hvorfor skulle de ellers komme hit?

Etter et øyeblikk trakk han på skuldrene. «De kom vel av grunner som hadde med eiendommen å gjøre.» Og når det kom til stykket, hadde ikke han noe å gjøre med eiendommen og driften av den. «Og gudskjelov er det ikke mitt ansvar å passe på dem.»

Med den ektefølte påstanden tok han opp den øverste mappen fra bunken på skrivebordet. Han åpnet den og begynte arbeidet med å gå gjennom selskapets transaksjoner med Colliers, et rederi som opererte i Manchester og ønsket å utvide sin virksomhet i Glasgow, og som håpet at Carrick Foretagende, som de hadde gjort flere lukrative avtaler med, kunne bistå dem på veien.

Tjue minutter senere banket det på døren. Det var Quentin. Onkelen stod i døren og så på Thomas. Så nikket han med et smil mot mappen som Thomas holdt. «Colliers?»

Thomas la fra seg mappen. «De kommer hit klokken fire.»

«Når du er ferdig med dem, må du ikke glemme at du er ventet til middag i Stirling Street i kveld.» Da Thomas rynket på nesen, smilte Quentin. «Tanten din sendte beskjed, bare i tilfelle du skulle glemme det.» Thomas sukket og lente hodet bakover mot stolens ryggstøtte. «Flere unge damer.»

«Utvilsomt.» Quentins uttrykk tydet på at det moret ham. «Siden verken hun eller du kommer til å gi opp, får du bare holde ut.»

Om Thomas bare kunne være sikker på at det fantes en belønning til slutt. Han løftet hodet og nikket. «Jeg kommer.»

Det dystre tonefallet hans fikk Quentin til å le klukkende da han trakk seg tilbake og gikk nedover korridoren.

Avbrytelsen hadde ødelagt Thomas’ konsentrasjon. Nå drev tankene hans tilbake til spørsmålet om hva som hadde ført fetterne hans til Glasgow …

Han skjøv til side de distraherende tankene og fokuserte på nytt på Colliers-mappen. «Uansett hva som førte dem hit, slipper jeg å dra til eiendommen fordi de var her – og det bør jeg være takknemlig for.»

Og siden han ikke trengte å foreta reisen til lavlandet, kunne han konsentrere seg om å ta det neste viktige steget på veien til livet han ønsket seg.

Han måtte bare finne en ung dame som var sterk nok, vital nok, livlig og fascinerende nok til å få ham til å slutte å tenke på Lucilla Cynster.

*

To morgener senere gikk Thomas inn på kontoret til Carrick Foretagende og så Dobson stå foran mrs Mannings skrivebord. Mrs Manning satt bak bordet sitt slik hun pleide. Både hun og Dobson så på et brev som lå midt på skrivebordet. Det var en viss forventningsfull spenning i luften.

Dobson og mrs Manning så på Thomas. Så strakte Dobson seg etter brevet, men mrs Manning snappet det opp og holdt det frem. «God morgen, mr Carrick. Dette ankom nettopp med bud.»

«Jeg forstår.» Thomas gikk bort og tok konvolutten. «Takk.»

Dobson snøftet. «Jeg er overrasket over at gutten ikke løp deg over ende.»

Thomas hadde sett et bud pile ut av bygningen like før han kom frem dit, men bud var et vanlig syn i denne delen av byen. Han lurte på hvorfor denne leveringen hadde skapt slikt oppstyr da mrs Manning pliktoppfyllende la til: «Det kommer fra Casphairn, sir.»

Sjokk strømmet gjennom Thomas. «Å.» Manachan? Eller noe annet? Han studerte konvolutten, men adressen var ikke skrevet med onkelens håndskrift … Var det gode eller dårlige nyheter? «Jeg er på kontoret mitt.»

Uten å forhaste seg, og uten å se på konvolutten igjen, fulgte han korridoren til kontoret sitt og til skrivebordet. Han stod foran det, tok opp brevkniven, åpnet konvolutten og trakk ut ett enkelt ark, som var brettet sammen to ganger. Ansiktet hans var som stein, og følelsene var under kontroll, da han brettet ut arket og leste …

At hele Bradshaw-familien på sju personer – begge de voksne, to sønner og tre døtre – hadde blitt alvorlig syke dagen før. Familien til den samme Bradshaw som tidligere hadde skrevet til Thomas.

Brevet han holdt i hånden nå, var skrevet av naboen, Forrester. Forrester bekreftet at såkornet ikke var levert til bøndene, slik Bradshaw hadde fortalt Thomas. Så vidt man visste, var kornet heller ikke bestilt, og ingen visste hva de skulle gjøre. Forrester forklarte at han og familien hans hadde besøkt Bradshaw-familien, som var slektninger, og oppdaget at hele familien var alvorlig syke og hadde store smerter. Forrester skrev at de hadde sendt bud etter klanens legekvinne, som bodde på herregården. Og at Bradshaw hadde tryglet Forrester om å skrive til Thomas og gi ham beskjed umiddelbart – fordi de trodde at noen hadde mislikt at Bradshaw hadde informert Thomas om problemet med kornleveransen.

Thomas senket brevet og stirret uten å se ut på Trongate. «Gode Gud.» Logisk sett var det ingen grunn til å knytte Bradshaws plutselige sykdom til at Bradshaw skrev til ham om kornleveransen. Men omstendighetene tatt i betraktning kunne han ikke sverge på at det ikke fantes en forbindelse. Han hadde fortalt det til Nigel og Nolan, og han kunne ikke forestille seg at fetterne ville gjøre noe så ondsinnet – noe idiotisk, kanskje, men å forgifte en hel familie med overlegg var noe ganske annet. Men han ante ikke hvem flere de kunne ha fortalt det til.

Ante ikke hva som foregikk på Carrick-eiendommen.

Ante ikke om andre kunne ha interesse av at bøndene deres ikke fikk såkornet sitt.

Det var alle slags grunner til at familier kunne bli syke. Legekvinnen var tilkalt, gudskjelov, og hvis familien fremdeles var i live … «Jeg håper ved Gud at hun kan redde dem.»

Thomas kjente legekvinnen, Joy Burns, en kvinne som var svært engasjert i sitt kall. Hun kom til å gjøre sitt beste, det var hevet over enhver tvil.

Til tross for det som brevet antydet, var det ved første øyekast ingen grunn til å anta årsak og virkning. Men selv om Thomas ikke hadde nevnt Bradshaws navn, ville det for en som kjente folkene på eiendommen, ikke være særlig vanskelig å gjette at den frittalende og ofte stridslystne Bradshaw var kilden til klagen. Og så hadde Bradshaw-familien blitt syke – dagen etter at Nigel og Nolan hadde vendt tilbake til Carrick gods.

Thomas innså at det ikke var en opplagt sak med tre hendelser som hang sammen – Bradshaw hadde skrevet til Thomas, Thomas hadde nevnt saken for fetterne og Bradshaw-familien hadde blitt syk – men det sammenfalt også i tid. Det var særlig det som fikk nakkehårene hans til å reise seg.

Han hadde operert i forretningsverdenen i nesten ti år. Hvis han hadde snublet over en slik situasjon i en forretningssammenheng, ville han ikke ha betraktet det som en tilfeldighet.

Han reiste seg og stirret ut av vinduet på kontoret, mens han strevde med å sortere de få opplysningene han hadde.

Det var åpenbart at det foregikk noe på Carrick-eiendommen – men han ante ikke hva det var.

Etter en lang stund hadde han vurdert hvilke valg han hadde, og han svingte rundt på hælen, gikk ut i korridoren og bort til Quentins kontor i den andre enden.

Når det kom til stykket, var det forbannet lite som kom foran klanen.

Den var definitivt viktigere enn personlige hensyn.

Det var umulig for ham å ikke  dra ned til eiendommen for å finne ut hva som foregikk. Han skyldte klanen det, og ikke bare klanen, men Bradshaw- og Forrester-familiene, og ikke minst Manachan.

Kanskje var hans innblanding uønsket, og til og med unødvendig. Han håpet at det siste var tilfellet, men uansett kunne han ikke ignorere bønnen i Forresters brev.

Han måtte reise tilbake og gjøre det han kunne. Slik var det bare.

